עמדת "אמונה" בעניין הצעת חוק דמי מחלה (היעדרות בשל מחלת ילד)

(תיקון – התליית מספר ימי ההיעדרות במספר ילדי העובד), התשע"ו–2016

חוק דמי מחלה (היעדרות בשל מחלת ילד), התשנ"ג–1993 (להלן – החוק) קובע כי עובד שהוא הורה לילד שטרם מלאו לו 16 שנים, רשאי לזקוף עד 8 ימי היעדרות בשנה בשל מחלת ילדו מתוך ימי המחלה הצבורים שלו.

עוד קובע החוק, כי אם הילד נמצא בהחזקתו הבלעדית של העובד או שהעובד הוא הורהו היחיד של הילד – רשאי העובד לזקוף עד 16 ימי היעדרות בשנה בשל מחלת ילדו מתוך ימי המחלה הצבורים שלו.

ואולם, אין בחוק התחשבות בגודל המשפחה ובמספר הילדים שיש לכל עובד.

מציאות זו אינה סבירה, שכן עובד שהוא הורה במשפחה בעלת מספר ילדים גדול, אינו יכול להסתפק ב"מכסת" שמונת הימים העומדים לרשותו כדי לענות על צורכי מחלות כל ילדיו.

במצב דברים זה, בפועל, הורים במשפחות בעלות מספר ילדים גדול אינם יכולים לטפל בילדיהם החולים במסירות הראויה לה הם זכאים.

עוד יצוין כי בהתאם למחקר הלשכה המרכזית לסטטיסטיקה משנת 2011, אחוז הנשים הנעדרות מעבודתן בשל מחלת ילדיהם גבוה מאחוז הגברים הנעדרים מעבודתם בשל כך, וגם מטעם זה יש מקום להגדיל ולהתאים את מספר ימי ההיעדרות למספר הילדים במשפחה, שכן בפועל, ימי ההיעדרות אינם מתחלקים באופן שווה בין שני בני הזוג העובדים.

הצעת החוק שבנדון, שהוכנה בסיוע "אמונה", מבקשת להתלות את מספר הימים שרשאי העובד לזקוף לטובת מחלת ילדיו במספר הילדים של אותו עובד , כך שתהיה התחשבות במסגרת החוק בגודל משפחתו של העובד.

בדרך זו, יתאפשר גם לעובד שהינו הורה במשפחה בעלת מספר ילדים גדול, לטפל בילדיו החולים במסירות הראויה ולילדיו יינתן טיפול הולם.

עם זאת, התליית מספר ימי ההיעדרות בהתאם למספר ילדי העובד, נעשית, על פי ההצעה, באופן מידתי וסביר, על מנת להבטיח למעסיקים ששגרת העבודה של אותם עובדים לא תשונה באופן משמעותי.